Sekuriteitswagte van geldmaatskappy in Bloem beroofArgieffoto: Kent Williamson Twee sekuriteitswagte van ’n geldafleweringsmaatskappy is Vrydagmiddag teen 13:10 van ’n onbekende hoeveelheid kontant beroof. Brig. Motantsi Makhele, woordvoerder van die polisie, het gesê die voorval het in die sentrale deel van Bloemfontein voorgekom. “Die voertuig van die kontantafleweringsmaatskappy het buite ’n bank in Charlotte Maxeke-straat stilgehou. Twee wagte het uit die motor geklim, een van hulle met ’n sak vol kontant by hom. Voordat hy die bank kon binnegaan het twee gewapende verdagtes hom aangeval en twee ander verdagtes het uit die straat gekom en vuurwapens op die wagte gerig,” het Makhele gesê. Die sak met kontant en die wag se aanvalsgeweer is tydens die aanval gebuit. Geen skote is afgevuur nie. Volgens Makhele het die verdagtes van die toneel gevlug in ŉ Mercedes Benz met vervalste nommerplate. Enigiemand met inligting oor die voorval kan Kapt. Jaap Coetzer van die Valke by 082 372 0386 skakel.